钦定古今图书集成/明伦汇编/官常典/第260卷 > 《拜中书郎谢表》梁·江淹
## 钦定古今图书集成/明伦汇编/官常典/第260卷 > 《拜中书郎谢表》梁·江淹

荣郁两临，恩儆交镜，悄然揽魂，迺惧迺逝。臣闻汝颍
之金，或扬采于四豪；江淮之珠，已驰光于七贵：皆声
不妄美，第岂虚立？未有伎惭湘舆，蒙送目之赏；工谢
彩轮，窃归风之价。臣幼乏篆刻，长暌图史，智罕效官，
志阕从政。方遽求振风，长忧凌雨。不悟遭社鸣之属，
际河清之会。元云素霞，必驾蓬莱；白毳骍鳞，咸蒙解
遂，仕通物任，官登郎掾，此实耀灵之私照，而微臣之
厚幸也。仰惟皇衢大融，气品呈观，西倾栈山，东鳀航
海，故奇士端威，异人罄折，皆相望北阙，待诏南宫。而
臣学无利博，文有忮害，迺彯裾顿屣，伏黄扉之右；曳
缨转笏，居青璅之前，访德于姑射，闻道于崆峒，伊臣
之愿，过为信矣。昔望都才丽，爵乏上班。长岑闻靡，身
终下秩。愚臣方古，悠然已泰。内独徘徊。眇不识届。